khistorydata/jeongjo-sjw-relations huggingface dataset:
정조 2년
李在學。以武臣堂上朔試射所差備官。以試官意啓曰。巡將嘉善尹興莘。今日試射時。未滿四矢。依承傳罷職。何如。傳曰。允。
정조 2년
沈有鎭。以義禁府言啓曰。沃溝縣監鄭澤孚。爲先拿問事。傳旨啓下矣。鄭澤孚時在任所云。依例發遣府羅將。拿來。何如。傳曰。允。
정조 2년
李在學。以義禁府言啓曰。時囚罪人白天得。杖一百收贖。告身盡行追奪。徒三年定配事。照律公事。允下矣。白天得杖一百收贖。告身盡行追奪。全羅道靈光郡綠沙驛徒三年定配。而以議啓內辭意。具罪目。依例發遣府羅將。押送配所。何如。傳曰。允。
정조 2년
又以義禁府言啓曰。時囚罪人李宗榮。告身盡行追奪。徒三年定配。又五年禁錮事。照律公事判付內。功減一等啓下矣。李宗榮功減一等。告身盡行追奪。又五年禁錮。公忠道公州牧日新驛。徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 2년
又以義禁府言啓曰。時囚罪人曺。告身盡行追奪。徒三年定配。又五年禁錮事。照律公事判府內。功減一等啓下矣。曺功減一等。告身盡行追奪。又五年禁錮。公忠道鴻山縣宿鴻驛。徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 2년
又以禁府言啓曰。時囚罪人李允默。告身盡行追奪之意。分付草記後。放送事判下矣。李允默依判付。告身盡行追奪。放送之意。敢啓。傳曰。知道。
정조 2년
又以左右捕盜廳言啓曰。依傳敎。罪人八同。畿沿定配次。移送秋曹罪人枝元女連伊。分揀放送之意。敢啓。傳曰。知道。
정조 2년
右議政鄭弘淳疏曰。伏以臣瀝血仰籲。冀蒙兪音。忱誠未格。恩批冞溫。至有史官之臨宣。其所以優獎責勉。俱非賤分之所敢承者。臣誠惶隕無地。窘蹙失圖。益無以措其躬也。不審殿下。何所取於賤臣。而不難不愼。恩禮之誤。一至此哉。若以臣祖先之著勞庸於列朝者。有足可稱。而謂臣是似也。則人之賢愚。不係世類。如臣謭劣。何能望前人千百之一哉。先緖易墜。世祿鮮終。每一念至。未嘗不怵焉以恐。況於一門之內。代受其任。三事之地。有若非臣門族。則莫可者然。此臣所以仰慙俯懍。決不敢承膺者也。若以臣之履歷。稍遍班資。比近而鼎位揆席。視爲階級步武之地。而使臣冥升也。則循墻之懼。負乘之戒。不但臣一身之憂而已。抑豈不損朝廷之體。駭中外之聽。而累聖上則哲之明乎。自古置相。必極一代之選。苟非經世之器。鎭物之量。莫宜居之。顧今才德相望。不患無人。而臣之忝竊。出於意外。匪人妨賢。熟有大於是者乎。此臣所以量才度器。決不敢冒進者也。矧玆輔相之職。卽一國安危之所係。四方儀刑之所存。而百度資焉。百責歸焉。此不可人人而濫據也明矣。方當邦命維新。聖志益勵之時。其所以承佐下風。對揚休命。亦豈如臣庸懦不才。歷試蔑效者之所可擬議哉。古之盛時。雖急於求賢。必於愼於用人。大以任大。小以任小。其所不能者。上亦不必强之。是以官無謬擧。朝無倖位。上得擧措之宜。下無冒受之濫。而其不然者。一切反是。傾覆之鑑。古今昭昭。有不可誣。豈不懍然可懼哉。今臣之器小。而臣之任大矣。不稱之災。理所必至。臣身固不足恤。其於國事何哉。自聞是命。當食而嘆。當寢而愕。日夕悸懍。憂腸如焚。不得不復暴衷懇。冒萬死申籲於天地父母之前。伏乞聖慈。亟賜憐察。收還新命。回授可堪之人。以重國體。以安私分。不勝幸甚。答曰。省疏具悉卿懇。初批已諭。俟卿造朝。再章又至。巽辭逾懇。卿何若此。新膺枚卜者。三疏而出。近例也。卿亦不能擺脫俗臼而然乎。噫。卿之雅操通識。予知熟矣。今者新命。豈爲卿也。乃爲國也。顧今世道。無一可恃。所望惟卿等在耳。此豈卿謙讓之時乎。卿其體小子慇懃之意。念國事岌嶪之狀。卽起造朝。弘濟時艱。傳曰。此批答。遣史官傳諭于右議政。
정조 2년
戊戌六月十九日。兼春秋張顯慶。義禁府啓目。李允默更招。全事掩諱。終不直告。刑推得情何如。啓。傳曰。渠之必以至元。差定宮屬之狀。究厥所爲。萬萬叵測是乎矣。至元與龍成八同。容有間焉是隱。則雖是中官。不可直斷以有意之科。渠果有意。死有餘罪。推以人心。豈有是事。然昨年以後。差定宮屬。不能致愼之罪。不可不嚴懲。所當遠配。而方當大霈。姑從末減。自本部告身盡行追奪之意。分付草記後放送爲良如敎。
정조 2년
義禁府啓目。出身劉漢翼以山訟事。衛外鳴金。而係是出身。令本府擧行事。因刑曹啓辭允下矣。山訟非臣府所管。令漢城府稟處爲乎旀。旣係四件事。亦已捧供。依例放送何如。啓。傳曰依允爲旀。此獄事。前後登聞。非今斯今是隱。則兩隻之間。必有別般冤抑者。從當詳覈處分。姑勿稟處。以待下敎爲良如敎。
정조 2년
刑曹啓目。金有恒更招。施威究問。所供與前無異。嚴刑得情何如。啓。傳曰。渠雖愚氓。亦具秉彝是隱。則本事豈是有心之事乎。雖然。其在懲後之道。嚴刑定配。在所不已是乎矣。觀此供辭。年近七十是如爲旀。且於次知中官處分。亦以大霈之時。有所參酌。則其矣身耳。亦不可異同。杖配乙良。收贖放送爲良如敎。
정조 2년
刑曹啓目。罪人於仁連伊。以罪人命卜之四寸妹。命卜發配之後。屢次通問事。因特敎推問。其所納供。專事粧撰。終不吐實。嚴刑得情何如。啓。傳曰。不加刑之前。決無直招之理兺除良。亦有更査之事。於仁連乙良。移送內需司爲良如敎。
정조 2년
刑曹啓目。因平安監司狀啓。平壤殺獄罪人李仁乞。踢殺李萬秋。情節旣已承服。結案係是一罪。依法典照律。報議政府。詳覆施行何如。啓。傳曰。依允。
정조 2년
刑曹啓目。因司憲府移文。罪人李千奉。蹴殺盧漢傑事。初覆檢實因俱以折脚致死縣錄是乎矣。千奉段。前後招辭。一向抵賴。終不直告。初旣自服於憲府。及本曹推問。而今乃以不勝杖誣服等說。粧撰納供。終不吐實。嚴刑得情何如。啓。傳曰。依允。
정조 2년
戊戌六月十九日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。初試三百不甚少乎。國榮曰。比之前例。似或鮮少。而當此嚴科場之時。其所簡抄。亦何妨乎。上曰。敎命文已爲製出乎。國榮曰。三揀擇後。卽當撰出云矣。上曰。嘉禮所用工役。幾何爲之云乎。國榮曰。今方晝夜董役。故幾至半役云矣。命退去。諸臣以次出。
정조 2년
戊戌六月十九日辰時。上御熙政堂。晝講入侍時。知事李重祜。特進官徐浩修。參贊官李在學。侍讀官李謙彬。檢討官姜忱。記事官鄭東浚林錫喆金勉柱。宗臣廣陵君烻。武臣行副護軍韓光濟。以次進伏訖。上讀前受音訖。謙彬讀論語第三卷。自子曰富而可求也。止子曰假我數年章訖。上讀新受音。謙彬曰。今日進講之文。別無文義處矣。子曰假我數年。卒以學易。可以無大過。夫子晩而喜易。韋編三絶。於易理豈有未盡之歎。而發此敎者。可以見聖人撝謙之德矣。今殿下。天姿英睿。聖學高明。諸臣無望跂及。而深軫此義。每懷聖不自聖之義。更用竿頭一步之工。是臣區區之望也。忱曰。三代之樂。惟簫韶最盛。舜以上聖之德。當極治之時。其爲樂也。與政相通。盡善盡美。直與天地同和。故聖人學之。三月食而忘味。有若親見於舞獸之庭。與聞於和神之音。雲門咸池。非不美矣。大濩大武。非不備矣。必於韶樂而歎美如此者。誠以舜之德之盛故也。故曰得志行乎中國。則若合符節。又曰樂則韶舞。向者所下雅樂綸音。臣奉讀再三。深知殿下滌煩音復古樂之盛意。而樂之本。不在於音數節奏之間。惟在於人君之修德養性。導達中和之如何。今我聖上。知其本末。懋昭大德。則以之作樂。氣和聲和。儀鳳之治。庶復見於今日矣。上曰。上下番所陳俱好矣。重祜曰。以假我數年。卒以學易章觀之。大易之理無窮。苟非默識神會。則未易學也。然而夫子晩而讀易。至於韋編三絶。其進退消長之理。豈有所未盡也哉。特以自謙之意。勤學之念。言此以敎人。大聖人孜孜爲學之心。可見於斯。伏願聖上。益加省察焉。浩修曰。觀於此章之義。益見其聖人爲學之工矣。今我殿下。聖學高明。逈出百王。臣等素所欽仰。而大禹惜寸陰。朱子曰歲不我與。伏願益加勤勉。凡於經席晉接之除。幽獨燕閑之中。一念典學。區區之望也。在學曰。玉堂經筵。旣陳文義。別無仰陳矣。上命玉堂先退。命在學讀公事。在學讀奏訖。命書判付。仍命退。諸臣以次退出。
정조 2년
戊戌六月十九日巳時。上御誠正閣。左承旨入侍時。行左承旨鄭民始。記事官鄭東浚林錫喆金勉柱。以次進伏訖。上命書傳敎曰。嬪詣別宮及詣闕時。先後射隊解嚴節次。本宮旣無徽旨。以大殿標信擧行之意。磨鍊節目。又命書傳敎曰。標信祗受節次。詣別宮時則分兵曹擧行。詣闕後則兵曹擧行。分兵曹堂郞則詣別宮時。全數陪衛。詣闕時。實兵曹堂郞陪衛。而分堂郞則轎後陪參。詣闕後落後事。分付。仍命退。諸臣以次退出。
정조 2년
戊戌六月十九日未時。上御誠正閣。藥房副提調。持淸暑六和湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。上曰。上番翰林。馳詣實錄廳堂郞摘奸以來。出榻敎錫喆承命而退。上曰。卽見李允默之供。則百般推諉。流辭發明。極爲可駭。國榮曰。允默則當初宮奴之差出也。不知根因。遽然塡差。固有不審之失。而當初掌務之瞞告次知。極涉痛駭。嚴問於金有恒。期於取服好矣。上曰。方令刑曹嚴覈矣。命退去。諸臣以次出。
정조 2년
戊戌六月十九日酉時。上御誠正閣。右副承旨入侍時。右副承旨李在學。記事官鄭東浚徐龍輔金勉柱。以次進伏訖。上命書傳敎曰。捕廳罪人八同。以興祚房直之子。雖不參聞於昨年凶謀云。而旣是出沒宮房之人。若其擲錢解占之狀。居常目擊。則不可以情節之未露。遽然酌放。畿沿定配至元。渠之得差宮屬。雖甚駭然。在渠別無更問者。分揀放送。以修撰李儒慶牌不進罷職傳旨。命書傳敎曰。似難察職。許遞。仍命退。諸臣以次退出。
정조 2년
戊戌六月十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。六和湯今夕又爲煎待。將爲進御乎。上曰。今則顯差。不必日再服。置之。可也。命讀諸道狀啓。國榮讀奏。命書判府。上曰。劉哥之與李儒慶山訟。前後擊錚。非止一再。其間必有可冤之端。不可不一番按覈。故玆命御史矣。國榮曰。以劉哥之供觀之。似有委折。而近來人心不古。非覈實則固難辨其曲直。一次按覈。斷不可已也。上曰。右相何當出仕云乎。國榮曰。三疏後似當卽出矣。命退去。諸臣以次出。
정조 2년
鄭民始啓曰。明日三揀擇。再明日初伏。自明日至處暑日。視事頉稟之意。敢啓。傳曰。知道。
정조 2년
吏曹口傳政事。以洪樂春爲戶曹參議。
정조 2년
傳于李鎭衡曰。左副承旨入侍。
정조 2년
鄭民始啓曰。明日三揀擇後。嬪爵號宮號。當爲擬入受點後。亦當開政下批。文任禮曹堂上及政官。待明朝牌招。何如。傳曰。允。
정조 2년
傳于李在學曰。推考房承旨入侍。
정조 2년
鄭民始。以嘉禮廳言啓曰。敎文旣已書寫。令政院稟旨安實。何如。傳曰。允。
정조 2년
李在學。以兵曹言啓曰。今六月二十一日。武臣賓廳講書日次。而親臨納采相値。不得爲之之意。敢啓。傳曰。知道。
정조 2년
又以刑曹言啓曰。卽接左右捕盜廳移文。則傳敎內罪人八同。畿沿定配事命下矣。罪人八同京畿喬桐府定配所。卽爲押送之意。敢啓。傳曰。知道。
정조 2년
戊戌六月二十日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。細仗鼓吹。皆待令乎。國榮曰。方待令矣。上曰。禮房承旨與禮曹參判。持禮物單子。待於閤外事。注書出去。分付。賤臣承命。分付。國榮曰。明日納采處所。以何殿擧行乎。上曰。以宣政殿爲之。命退去。諸臣以次出。
정조 2년
戊戌六月二十日辰時。上御誠正閣。禮房承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。納采在明。例當升品。副司果洪樂春。正三品窠口傳擬入。仍命讀公事。民始讀奏訖。命退。諸臣以次退出。
정조 2년
戊戌六月二十日辰時。上御熙政堂。晝講入侍時。特進官金魯鎭。同知事李衍祥。參贊官李鎭衡。侍讀官鄭宇淳。檢討官姜忱。記事官鄭東浚林錫喆徐龍輔。宗臣河恩君垙。武臣行副護軍具敍五。以次進伏訖。上讀前受音訖。宇淳讀論語第三卷。自子所雅言詩書。止子曰天生德於予章訖。上讀新受音訖。宇淳曰。感發懲創之效。修齊治平之道。專在詩書。聖人非不雅言。而獨於禮言執。蓋聖人於日用事爲。視聽言動。無非中禮。若手執而不復暫捨。此是記事者之善觀聖人處。而學者於幽獨之中。如或有一毫放過。則非心邪念。無以禁制。易致工夫之間斷。而若論帝王之學。則尤易怠忽。必須念念在玆。執守若夫子而後。可致純亦不已之效。執之一字。伏望深留聖意焉。忱曰。此章可見聖人勤學之意。雖以淸明之氣質。純粹之稟賦。其窮格義理。成就德業。則必資于學問。故天縱之將聖又多能。天縱卽生知也。多能卽好古也。然學問之道。必貴乎汲汲下手。孜孜着力。無有安排布置。玩愒游泛之患。然後可以有成。故先儒曰勿謂今日不學而有來日。今年不學而有來年。傳又曰敏於行。然則此敏字。實爲學問之肯綮。伏願殿下深留焉。衍祥曰。發憤忘食。樂而亡返。夫子以生知之聖。而如是爲敎。其在帝王之學。宜尙緝熙光明之工。伏願聖上。無或間斷焉。魯鎭曰。觀於此章。可知其聖人自謙之辭。而以爲治之道言之。以堯何人舜何人爲心慥慥。則可進大聖人閫域。伏願聖上。克推精一之工。以底堯舜之治焉。鎭衡曰。玉堂經筵。畢陳文義。別無仰陳矣。上曰。三人行必有我師。一則己也。二則人也。或二人皆賢。或二人皆不賢。則何以擇善而從之。何以擇不善而改之乎。魯鎭曰。卽擧大體而然者也。上曰。似然矣。上仍命退。諸臣以次退出。
정조 2년
戊戌六月二十日未時。上御誠正閣。藥房副提調。持淸暑六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。納采時刻。以申初入之。別宮擧行。若値差晩。必多窘速之慮矣。國榮曰。別宮舉行儀節甚多。納采若差晩。則事多窘速矣。上曰。注書出去。納采時刻。以午正三刻。更爲書入事。分付。賤臣承命。分付。上曰。明日三揀擇後。詣別宮時陪行。何以爲之云乎。國榮曰。內外親屬及都監堂郞分兵曹堂郞。成班陪行云矣。上曰。明日納采時。主人擧行儀節多矣。卿父素抱貞疾。酬應必難矣。國榮曰。雖有病。暫時行禮。豈有添損之慮乎。命退去。諸臣以次出。
정조 2년
戊戌六月二十日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。兵判之干涉於宣薦。可謂前古所無之事。薦法何等至重。而官雖大司馬。何敢以分付增減其數乎。國榮曰。俄伏見傳敎。則兵判之失體大矣。而此可見宣傳官廳紀綱矣。薦法旣重。則豈可撓奪於兵判之分付乎。上曰。然矣。人君雖尊。至於翰薦宣薦。不可干與。況兵判乎。旣曰宣薦數至十九。則其淆亂。已無可言。而以薦事。前後申飭何限。而今又如此。誠爲駭然。國榮曰。近來紀綱。漸不如古。事事解弛極悶。上曰。參薦宣傳官。業欲盡爲沙汰。而特爲參酌。只削其行首與副行首矣。國榮曰。行首之不善擧行。烏可免罪乎。上曰。右相何時出仕乎。國榮曰。嘉禮前似當出仕矣。命退去。諸臣以次出。
정조 2년
戊戌六月二十日戌時。上御誠正閣。推考房承旨入侍時。右副承旨李在學。記事官鄭東浚徐龍輔金勉柱。以次進伏訖。上命書傳敎曰。薦法何等重大也。文之翰薦。武之宣薦。雖以人君之威。不能可否於其間者。以其從公議也。適値都政之月。故招問越薦與否於宣傳官。則至於十九人之多云。何其多也。又問於所謂行首及副行首。則以爲初以四人停當。因兵判分付添六。而至十四又至於十九云。噫。前後申飭。何等嚴明。則不特不有法意。若是放恣。況所薦根派。大駭瞻聆乎。初何心而以四人停當。又以何心而以十九人越薦乎。卽此一事。公議二字。非所可論。兵判雖曰大司馬。臨政用人之際。任已取捨。可也。與論宣傳官之薦事。不亦疲乎。然則宣傳官。革其薦法。可也。近來國綱。可謂寒心。行首宣傳官李長燁。爲先削職。副行首宣傳官李儒慶。姑令汰去。仍命退。諸臣以次退出。
정조 2년
李在學。以都摠府言啓曰。今日入直內三廳武兼禁軍及軍兵等。當爲中日習射。而親臨納采相値。不得爲之之意。敢啓。傳曰。知道。
정조 2년
傳于鄭民始曰。禮房承旨入侍。
정조 2년
傳于徐有防曰。右承旨入侍。
정조 2년
領議政臣金尙喆。領中樞府事臣李溵。領敦寧府事臣鄭存謙。左議政臣徐命善。兼禮曹判書臣李景祜。參判臣徐浩修。參議臣李秉模等啓曰。國婚欲爲定婚於戶曹參議洪樂春女子。大臣之意何如事。命下矣。臣等伏承聖敎。允協臣民之望。此誠宗社無疆之福。臣等不勝欣忭之至。敢啓。答曰。知道。
정조 2년
以王大妃殿諺敎。傳于大臣曰。國婚定於戶曹參議洪樂春女子。卿等之意。何如。
정조 2년
領議政臣金尙喆。領中樞府事臣李溵。領敦寧府事臣鄭存謙。左議政臣徐命善。兼禮曹判書臣李景祜。參判臣徐浩修。參議臣李秉模等。啓于王大妃殿曰。國婚定於戶曹參議洪樂春女子。卿等之意何如事下敎矣。今承下敎。允協臣民之望。此誠宗社無疆之福。臣等不勝欣忭之至。敢啓。答曰。知道。
정조 2년
沈有鎭。以嘉禮廳言啓曰。敎命竹冊銀印。明日臣等陪詣闕下內入。而敎命則令政院稟旨安寶。何如。傳曰。允。
정조 2년
又以嘉禮廳言啓曰。銀印篆文草圖書正副本。承政院行左承旨鄭民始。旣已書寫封入。以備睿覽裁擇之意。敢啓。傳曰。知道。
정조 2년
李在學。以御營廳言啓曰。本廳字內惠化門南邊駝駱山近處體城頹落處。今方修築。而所入石子浮出然後。可以始役矣。東郊蘆原近處所在石子。浮出之意。敢啓。傳曰。知道。
정조 2년
戊戌六月二十一日寅時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。雨勢如此。今日行禮時。事多窘速。可悶。國榮曰。午前若不開霽。則大禮時擧行凡節。想多苟艱矣。上曰。卿則當先爲出去乎。國榮曰。臣則先詣然後。多有擧行之事矣。上曰。似然矣。國榮曰。自今夕。別宮內外軍兵入直扈衛。以何營門擧行乎。上曰。以御營廳軍兵擧行。國榮曰。以幾名爲之乎。上曰。以一百六十名擧行。可也。命退去。諸臣以次出。
정조 2년
戊戌六月二十一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。國婚前例。大婚則命招大臣。以定婚於某之女。卿等之意。何如。依啓辭爲之。駙馬婚以下家於某。禮曹知悉下傳敎。而今番則雖非大婚。自別於翁主之婚。何以則爲好乎。國榮曰。此是無前例之禮。問議於大臣後。擧行。好矣。上曰。禮房承旨入侍。出榻敎左承旨鄭民始進前。上曰。國婚時。大婚則命招大臣。以定婚於某之女。卿等之意。何如。依賓啓答之。以爲議號。而今番之事。異於大婚。似不當命招。卿往議於大臣。聞其言以奏。民始曰。俄聞吏判之言。則議嬪號後。開政事命下。而事體自別。不當書於政望云。其言似然。何以爲之乎。上曰。知申之意。何如。國榮曰。嬪號體重。政望書納。似未安矣。上曰。然則議號後。卽請承傳色入之。可也。命退去。諸臣以次出。
정조 2년
戊戌六月二十一日辰時。上御誠正閣。禮房承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。國婚欲爲定婚於戶曹參議洪樂春女子。大臣之意。何如。又命書傳敎曰。大臣旣入闕中云。不必命招。以此傳敎問議。又命書傳敎曰。因承宣所奏。聞吏曹之言。事體誠然。政事置之。仍命退。諸臣以次退出。
정조 2년
戊戌六月二十一日辰時。上御誠正閣。右承旨入侍時。右承旨徐有防。記事官鄭東浚徐龍輔金勉柱。以次進伏訖。上命書傳敎曰。別宮門禁。嚴加由飭。雖宮人出入。非啓下公文之自次知中使處出示者。切勿許其出入。宮房奴屬。因公出入者外。一切嚴禁。其餘下人。亦爲各別禁斷。但加察飭。不必續續用棍事。分付。命書榻敎曰。騎馬一匹立之。仍命退。諸臣以次退出。
정조 2년
戊戌六月二十一日午時。上御宣政殿。親臨納采入侍時。行左承旨鄭民始。右承旨徐有防。左副承旨李鎭衡。右副承旨李在學。同副承旨沈有鎭。記事官鄭東浚林錫喆徐龍輔。先行四拜禮訖。以次侍立。上具翼善冠袞龍袍。御宣政殿。侍衛承史。分東西序立。爐烟升。仍樂作。宗親文武二品以上六曹參議。以次入就位。行四拜禮訖。樂止。東西相向立訖。正使金鍾秀。副使金魯鎭。具公服入就位。亦行四拜禮。禮房承旨鄭民始。奉敎書函。下階授正使。鍾秀北向跪受。仍奉置案上。又樂作。正使又行四拜禮訖。陪敎書出殿門。樂止。又樂作。宗親二品以上六曹參議。行四拜禮訖。樂止。左通禮跪告禮畢。上還內。諸臣口傳問安。仍以次退出。
정조 2년
戊戌六月二十一日酉時。上御誠正閣。藥房副提調。持淸暑六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卿之復命。何其晩也。國榮曰。許多儀節。臣父病難行之。臣多代行。故自然遲滯矣。上曰。別宮分兵曹堂郞。當爲入直乎。國榮曰。今方入直矣。上曰。禁雜人等節。各別嚴飭事。分付。國榮曰。俄者已飭於該營入直矣。上曰。都監工役。可能及期云乎。國榮曰。晝夜董役。故優可及期云矣。命退去。諸臣以次出。
정조 2년
傳于鄭民始曰。薦獻之節。何等重也。而太早未熟。勿爲薦進者。曾有受敎。至於節晩而不爲薦進者。極爲駭然。旣往之事。雖無可論。內農圃封進已久。而該署則尙不薦進。司圃署提調。爲先推考。此後各別申飭事。分付。
정조 2년
吏曹口傳政事。以尹遠東爲軍資主簿。
정조 2년
徐有防。以衛營廳言啓曰。依下敎。京軍六十名。鄕軍一百名除出。把摠一員。哨官一員領率。別宮大門內外。輪回入直之意。敢啓。傳曰。知道。
정조 2년
右議政鄭弘淳疏曰。伏以臣自蒙誤恩。爲日逾旬。仰暴危懇。拜章至再。竊自以爲糾刺之地。宜有公論。慈覆之天。或賜矜許。而屛息以俟。物議無問。疾聲而呼。崇聽逾邈。伏承聖批。辭旨肅溫。勉勵備至。有若臣崇飾虛讓。聊應故事者然。臣之惶懼之忱。悶蹙之情。至此而又一倍矣。噫。世臣殄瘁之報。義分之所不辭。明時遭遇之盛。人情之所共榮。臣雖愚迷。豈獨無是心。而瀝血冀免。若不知止者。豈有他焉。誠恐位隆而責重。才薄而識淺。較絜人器。兩不相敵。將不免觸處昏躓。當事僨誤。而適足以貽公器玷辱之羞。招私門滿盈之災耳。斷斷此心。可質神心。若其隨例之讓。備數之文。臣之本情。實不敢爲此也。臣若不恤職任之重。不顧材力之短。而徒怵嚴明。抗顔冒出。則亦將充位伴食。委蛇於三事之班而已。於國事將何補哉。儻殿下念及於此。不待臣言之畢。而必有以處臣矣。況臣狗馬之疾。積有源委。冬春餘症。迄未蘇完。陳力奔走。亦無其望。而臣不敢支蔓爲說者。誠以目下祈懇之大。呼籲之急。有不暇及於此也。伏願聖明。特垂睿察。將臣新授職秩。亟行鐫改。以愼邦政。以幸國事。不勝顒祝。臣無任窮蹙煎迫之至。答曰。省疏具悉卿懇。再疏之批。罄予虛佇之意。冀卿造朝。三章又到。控辭若前。卿之過自退讓。胡至於此。顧今鼎席之不備。凡幾日矣。由是而庶務叢挫。言念國事。寧不悶然。予之待卿。日甚一日。卿須體予如渴之望。卽起視事。弘濟時艱。仍傳曰。此批答。遣史官傳諭于右議政。
정조 2년
戊戌六月二十二日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。敎命竹冊文入來乎。國榮曰。今方入來矣。上曰。右相三疏入來。批答後。將以承旨別諭矣。國榮曰。其在敬大臣之道。當有一次別諭矣。上曰。今日往別宮乎。國榮曰。例有每日間安之規。當爲出去矣。命書傳敎曰。金在鎭女子許婚。上曰。今日習儀爲之乎。國榮曰。當爲擧行矣。上曰。只內習儀爲之事。分付都監。命退去。諸臣以次出。
정조 2년
戊戌六月二十二日午時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。金在鎭女子許婚。上曰。納幣冊嬪。以權停禮行禮。出榻敎上曰。嘉禮時捧支架官尹遠東。口傳付職。出榻敎又命書傳敎曰。娶婦之家。三日不擧樂。禮也。嘉禮日命服等綵輿前。當有細仗鼓吹。鼓吹勿爲振作。以存禮意。仍命退。諸臣以次退出。
정조 2년
戊戌六月二十二日未時。上御誠正閣。藥房副提調。持淸暑六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。內習儀爲之云乎。國榮曰。已爲之矣。上曰。宣醞之除減。省弊大矣。國榮曰。此等不緊繁文。除之無妨矣。上曰。今番嘉禮省費。比前如何云耶。國榮曰。都監所入。半不及於大婚云矣。上曰。今則暑症快勝。六和湯停止。好矣。國榮曰。暑候旣已快復。淸暑之劑。不必連進。心腎湯還爲進御。好矣。上曰。進御淸暑六和湯停止。加減心腎湯煎入。出榻敎命退去。諸臣以次出。
정조 2년
戊戌六月二十二日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。內農圃眞芥薦新已多日。而該署之尙不進上。何故而然也。國榮曰。內農圃則早種早熟。故薦新稍早云矣。上曰。奉支架差備。以誰爲定乎。國榮曰。尹遠東云矣。上曰。在職者乎。國榮曰。無職之人矣。上曰。付職然後。當爲入參乎。國榮曰。然矣。有下敎後。當付相當職矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李鎭衡坐。右副承旨李在學坐直。同副承旨沈有鎭坐。注書柳孟養藥院直鄭東浚仕直。事變假注書朴奎淳奉命在外。
정조 2년
李在學啓曰。憲府連日監察茶時。事甚未安。徐在外傳旨未下外。大司憲趙時俊。持平李殷模。竝卽牌招。何如。傳曰。允。
정조 2년
傳于鄭民始曰。右議政肅拜後留待。
정조 2년
徐有防啓曰。卽伏見黃海水使李邦五。今春夏等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 2년
傳于鄭民始曰。右議政入侍。
정조 2년
朴奎淳奉命在外。代以林雲喆爲事變假注書。
정조 2년
有政。吏批。判書李重祜進。參判金熤不進。參議李義翊式暇。右副承旨李在學進。啓曰。公忠監司。今當差出。而擬望之人乏少。他道未準朔守令。竝擬。何如。傳曰。允。以吳載純爲副提學。黃昇源爲修撰。宋文載爲刑曹參判。宋煥喆爲軍資正。李獻祜爲監察。李福徽爲開城經歷。李命植爲公忠監司。權坪爲沃溝縣監。禮賓參事金基良仍任事承傳。
정조 2년
兵批。行判書李徽之病。參判尹坊病。參議金思穆病。參知李世奭入直進。右副承旨李在學進。副護軍趙國鎭。副司直徐有隣徐有慶洪檢。副司果李儒慶徐侃修單付。
정조 2년
徐有防啓曰。明日次對。兩司長官。當爲進參。大司憲趙時俊。待開門牌招。何如。傳曰。允。
정조 2년
李在學。以義禁府言啓曰。慶尙道放未放回啓判付內。丹城縣定配罪人洪啓禭。鎭海縣定配罪人尹珖。泗川縣定配罪人柳星漢。蔚山府定配罪人李重玉。昆陽郡定配崔景岳等放送。昆陽郡定配罪人金昌祿。泗川縣定配罪人李尙直等。減等事啓下矣。洪啓禭尹珖柳星漢李重玉崔景岳等。竝卽放送。金昌祿李尙直等。仍其配所減等。徒三年載錄事。分付該道道臣之意。敢啓。傳曰。知道。
정조 2년
又以義禁府言啓曰。時囚罪人李麟錫。告身盡行追奪。徒三年定配。又五年禁錮事。照律公事。允下矣。李麟錫告身盡行追奪。又五年禁錮。公忠道木川縣迎春驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 2년
徐有防。以御營廳言啓曰。去夜別宮墻外巡更。無事之意。敢啓。傳曰。知道。
정조 2년
又以訓鍊都監言啓曰。都監分授。都城肅靖門西邊體城四間許頹毁處改築。所入石子。今月二十四日爲始。東郊蘆原近處。浮出取用之意。敢啓。傳曰。知道。
정조 2년
右議政鄭弘淳箚曰。伏以臣旣冒肅政府官資。所帶宣惠廳提調。卽令照例遞改。不勝幸甚。答曰。省箚具悉卿懇。箚事下該曹稟處。仍傳曰。此批答。遣史官傳諭于右議政。
정조 2년
兵曹判書李徽之疏曰。伏以臣奉職無狀。觸事昏憒。幸蒙聖慈之曲庇。得免大何。而今因宣薦事。飭敎嚴截。臣惶隕震越。繼之以愧汗之沾背也。蓋內三廳完薦後。報于本曹。如有可議。則還給改報。自是古規。而其亦申飭之意也。向者宣薦。只以四人報來。故臣慮或有遺漏之歎。欲其務盡察擇。果爲還送。而初無指彼指此一言之干涉。則其後之或添或拔。付之該廳而已。至於加錄之過多。揀取之不審。實非始慮之攸及也。該廳之自至十四。又至十九。輾轉淆雜。夫豈臣使之以然哉。然緣臣薦狀之退。致此濫報之擧。臣敢以泛循例飭。爲自解之計。而亦何免與論薦事之失乎。臣誠悚懼踧踖。靡所容措。惟俟處分之速下。昨於侍衛之班。不能進參。而情實未暴。尤增悶蹙。玆陳自列之章。仰瀆山崇嚴之聽。伏乞聖明。亟賜譴罷之典。以爲不職者之戒。公私幸甚。答曰。省疏具悉。今見卿疏。知有古例。而予則曰古例亦非好例也。卿其勿辭察任。
정조 2년
漢城府右尹宋德相疏曰。伏以臣冒死控籲。冀收誤恩。而伏承聖批。不惟不準。所辭一札。累百餘言。丁寧諄復。委曲懇至。其所以慰籍臣奬礪臣而引進之者。雖家人父子間相語。蔑以過此。臣雙擎莊誦。不覺五情震越。繼以感淚無從也。臣雖無狀。亦嘗奉敎於君子矣。潔身亂倫。與鳥獸同群。聖人所不取。臣豈欲杜門空山。甘忍窮餓。以自阻於淸明之時哉。況從前所叨恩遇。逈出今古。一進文陛。仰瞻淸光。粗效塵露之報者。是臣夙昔耿耿之願。而惟其假眞售僞。所惡有甚。捨卑賭高。爲嫌最大。今若不揆其分。不恤其議。徒以趨命爲恭。妄自托於行君臣之義。則其終不爲貪恩饕榮。喪廉沒恥之歸乎。夫如是。則臣何所籍手。以事我殿下。而殿下亦何取於臣哉。今之士猶古之士。誠如聖敎。而顧念臣學術麤疎。才智短淺。視古之士。萬不近似。則自分永棄。老死丘壑者。亦竊附於古人吾斯未信之一義耳。嗚呼。我聖上前後招延。非爲一時觀聽之美。實出至誠求治之意。此固帝王之盛節。而但恨所施者。非其人耳。人無可用之實。而虛縻祿爵。臣無可行之道。而猥膺恩私。則上下授受。均失其宜。其於國家化理。庸何益哉。臣伏讀聖敎。末又提及先臣。勉臣以亟出。臣於此感泣惝怳。益不知死所。噫。假使臣徒懷生死酬報之願。反昧涯分踰濫之嫌。敢承恩命。冒當匪據。涓涘未效。僨誤立致。則一身狼狽。猶屬餘事。其將負國忝先。不免爲先臣之罪人矣。此臣所以低徊前却。尤不敢妄進者也。臣之情事。其亦戚矣。臣自叨恩批。惶隘抑塞。食息靡寧。區區咫尺之守。縱未敢遽改。誠願自載至京。一罄微悃。如宋儒辭官赴召之例。而不幸臣有數十年沈痼之疾。居常危惙。近又重傷暑毒。飮啖專廢。貼席呻痛。末由强策登途。玆不得不從縣道。更暴血懇。跡涉煩瀆。罪合萬殞。伏乞聖慈。俯垂矜憐。亟收新降職秩。仍治臣孤恩慢命之罪。俾公法嚴而私分安焉。答曰。省疏具悉卿懇。予之敦召卿。抑云屢矣。凡今數載于玆。而有召則必有疏。疏必固讓不已。卿或無意於致澤歟。不然。以予招徠之禮。未足以感卿高尙之志也。第切歉恨。疏中所引宋儒辭官赴召之例。差愜所望。而旋以辭職之語結之。幡然無期。於是乎予之虛徐。尤有甚於前疏。大抵君臣之間。貴在懋實。予之召卿。必欲致之者。豈以一毫虛文而然哉。夫如是則卿之控免爲事。不出爲義者。可見上下不相孚之甚也。方今溽暑。念卿疾恙。雖不相迫。而姑待涼至。更敷心腹。卿亦體此至意。俟間登途。仍卽造朝。以副予側席之思焉。仍傳曰。此批答。遣史官傳諭于儒臣宋德相處。
정조 2년
公忠監司徐有麟疏曰。伏以亮闇制訖。太室禮成。顯冊誕揚。縟儀荐擧。慶忭之忱。率普惟均。仍伏念臣。猥以無似。濫叨重寄。自顧五十州按廉之責。豈有一半分堪承之望。而只緣受恩如天。報答無地。顚沛不計。殫竭是圖。荏苒盤礴。便若固有者。居然已許多歲月矣。績蔑絲毫。愧深尸素。每一循省。若隕淵谷。而向當秋荒春飢。衆生魚喁之時。伈伈焉無所猷畫。特賴天地至仁。曲遂普濟之澤。漢租旣蠲。魯棠且發。救焚拯溺。殆無遺策。卒之流轉者集。疲癃者起。使幾萬近止之命。回丘壑而奠袵席。臣亦得以奉令承敎。不至大何者。皆聖上賜也。臣與列邑守宰一路民生。共戴德意。瞻天感頌。而今則賑事已撤。麥節向闌。臣可以言私矣。蓋臣任重僬僥。宜缷者久。而辭遜不得者。賑事也。身嬰疾病。致瘝者多。而呼籲不得者。賑事也。賑事之畢。而因仍苟冒。拖到爪熟。不思所以丐免還歸。則蹲據之譏。虛縻之罪。尤無所逃。而況臣之逖違天陛。三歲于玆。犬馬戀結之心。寤寐耿耿。近當邦慶無疆。庭賀連疊之時。官守有限。獨阻呼嵩之班。宸極遙望。倍切覲光之願。則區區寸忱。亦庶幾鑑諒矣。顧臣目下情理。又有所悶迫者。臣偏蒙孝理之恩。幸須便養之私。供有珍羞。病有良劑。烏鳥至情。因此獲伸。闔門感祝。去而冞切。而第臣祖母及母。俱抱貞疾。有難再經暑濕於近南之地。故日前先臣還洛矣。卽接家信。則祖母所患諸症。越添於撼頓之餘。委貼床笫。連事藥餌。臣自聞此報。方寸煎灼。廢閣簿書。佪徨度日。玆因乞免之章。兼暴切至之懇。伏乞聖慈俯垂曲察。特命遞改。許令歸護。使公務無滯。私情得遂。臣不勝大願。答曰。省疏具悉。聞卿爪近。且覽卿疏。本職許遞焉。
정조 2년
敦寧都正朴師訥疏曰。伏以祔廟之禮旣訖。上冊之儀荐擧。邦慶維新。臣民胥悅。仍伏念臣於昨日。伏奉敦府除命。恩數偏隆。感激自切。固宜竭蹶趨謝。以申私忱。而第臣無敦寧。法不當冒居是職。玆敢援例陳章。伏乞聖慈。俯賜鑑諒。亟許遞改。以存公格。以安賤分。千萬幸甚。臣無任屛營祈懇之至。省疏具悉。疏辭下該曹稟處。
정조 2년
黃海監司徐有寧疏曰。伏以日月迅邁。英宗大王喪制甫闕。祔禮已過。進冊封園。褥儀連擧。臣民愴忭。曷有其極。仍伏念臣以百無肖似之庸品。偏被拂拭之洪恩。猥膺方面之重寄。才疎識短。報蔑絲毫。憒憒昏錯。觸事生疣。居尙愧懼。若隕淵谷。乃於今者殿最中。金川郡守蔡顯一。松禾縣監吳命久。殷栗縣監朴星源等。較其治績。書以貶題。竝置中考。而開錄課目之際。獨自執筆。精神昏瞀。誤書以上字。三邑守令。竝以本題之中考施行。而顧臣矇然顚錯之失。於是著矣。惶隕悚蹙。莫省攸措。噫。古人於奏御文字。一字之誤。猶稱死罪。況此殿最等題。尤何等嚴重。而臣之所失。至於三字之多。其在朝家綜核之政。豈可付畁重任於如許昏謬之人。而在臣分義。亦何可晏然仍冒於職次乎。玆敢略控首實之章。恭俟威罰之降。伏乞亟命。鐫削臣職名。以嚴公法。以安私分。千萬幸甚。答曰。省疏具悉。貶考事。可謂失之照檢。然何可以此輕遞藩任。卿則推考。上考者以上考施行之外。無他道矣。卿其勿辭察任。
정조 2년
戊戌六月二十三日。兼春秋張顯慶。
정조 2년
義禁府啓目。因慶尙監司本道罪人放未放秩啓下狀啓。本府所管罪人未放秩。依啓聞施行爲乎旀。他餘罪人。令各該衙門稟處。何如。啓。傳曰。依允。丹城縣定配罪人洪啓燧。鎭海縣定配罪人尹珖等段。本律旣是流三千里是隱。則宜有參酌之道。泗川縣定配罪人柳星漢。屢經大霈。蔚山府定配罪人李重玉。昆陽郡定配罪人崔景岳。罪名不至甚重。竝放送爲旀。昆陽郡定配罪人金昌祿。泗川縣定配罪人李尙直等段。不無疑似之跡。於渠何誅。竝減等爲良如敎。
정조 2년
刑曹啓目。本曹所管咸鏡道罪人放秩仍秩。依啓聞施行爲乎矣。放秩中裵度臣裵震興等竝仍配。稟秩中李旕先李一春。仍秩中李濟億洪楫周尙遇李敬憲宋翼恒等。竝放送之意。分付道臣。何如。啓。傳曰。依允。端川府定配罪人奴銀器。利城縣定配罪人尹日成。吉州牧定配罪人南奎運。或罪有可恕。或屢經大霈。竝放送爲良如敎。
정조 2년
戊戌六月二十三日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。右相許。今日將別諭矣。今已肅謝。未及敦諭。頗欠待大臣之禮也。國榮曰。右相之不待別諭而出。其意不欲有格外之恩。自家處義。殊甚穩當。而自上之未及敦諭。有欠禮遇矣。上曰。卽見兵判疏。則薦記之還給本廳。有前例云。無端還給。則有何所妨。而以加抄之意還給。事甚苟且矣。國榮曰。無論前例之有無。當初干涉。已極不緊矣。命讀慶尙道咸鏡道放未放刑曹回啓。國榮讀奏。命書判付。命書傳敎曰。禮房承旨。馳詣宗廟景慕宮。奉審以來。祭物諸執事。亦爲看審摘奸。命退去。諸臣以次出。
정조 2년
戊戌六月二十三日辰時。上御誠正閣。右議政入侍時。右議政鄭弘淳。右副承旨李在學。記事官鄭東浚徐龍輔金勉柱。以次進伏訖。上命書傳敎曰。明日次對爲之。弘淳曰。日熱愈甚。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。上曰。今始枚卜。猶云晩矣。平日待卿者重。故今以國事委任。想不待加勉。而當悉心贊治。予不勝欣悅矣。弘淳曰。臣本無肖似。無一仰報。而今此除職。非臣可堪。不料謬恩。特降於千萬夢想之外。徒切惶悚。無以爲辭矣。上曰。欲爲別諭而未果矣。卿已出肅。嘉悅之餘。還庸不安矣。弘淳曰。三章陳箚。已極煩瀆。而及承恩敎。尤不勝惶感矣。上曰。自卿置三事之後。予曰擔當國事者。惟卿而已。惟卿毋替予誠。弘濟國事。是所望也。弘淳曰。臣偏受國恩。自殿下登極之後。再除度支於削職之中。屢畀以銓任。臣寤寐感恩。圖報無計矣。今此誤恩。又及於斯。只切感泣而已。上曰。卿言過矣。弘淳曰。近來枚卜後初登筵。例有所奏之事矣。臣亦有可陳者。而明日旣有次對之命。當於明日入侍仰陳矣。命弘淳先退。上命書祭酒宋德相箚批曰。卿所進萬言袖箚。柝理著明。提誨深切。盡精微之蘊。闡䆳奧之旨。擧此可以措諸治平之功。披讀屢日。益覺激昂于中。予自儲副。每閱卿先祖先正文正公之稿。至奏箚封事。義理明快。議論正大處。三復咨嗟。擊節而嘆曰。是賢也。有如此之學。有如此之德。知無不言。言無不盡。以是契會昭融。功業卓然。明天理於旣往。立人紀於方來。使匝域衣冠之倫。得免胥溺之歸。伊誰之力也。然予曠世之感。徒寓尙友之義。而恨未能躬覩几几之儀佩侃之容也。何幸卿以卿祖肖孫。私淑卿家庭之訓。到老窮經。出爲世用。乃克追踵先武。玆豈但予寡人之幸也。予聞孔夫子之言曰。法語之言。能無從乎。改之爲貴。從古爲學爲治之道。從善匪難。改過爲難。此固帝王匹庶之通患也。目今世道人心。無一可言。況予否德。反身省檢。實多尤悔。則上下共勉之道。惟在於改之一字。而卿箚所云。無非格君心之過差。矯俗習之杌棿。所欲從乎卿言。又無過於改之不吝也。予方將此。推諸事爲之際。行之注措之間。期致章章之效。而若微卿左右承弼。補予未造。則石火電光。恐無益於向上地頭。謹就予省勵之意。復之于卿者。誠以答卿此箚。不欲以他語易之也。命書傳敎曰。今聞方泰輿。已身故云。罪名雖重。宜施曠蕩。蕩滌事。分付。又命書傳敎曰。道臣守令有闕。政官牌招開政。又命書傳敎曰。因吏曹草記。業欲下敎矣。聞金基良果爲還仕。而以有礙於政注。不得已草記云。其涉可矜。況有勞者乎。其令仍存事。分付。上曰。沃溝縣監鄭澤孚改差。出榻敎仍命退。諸臣以次退出。
정조 2년
戊戌六月二十三日未時。上御誠正閣。藥房副提調。持加減心腎湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。命服內出。當於冊禮前爲之。而今番禮曹儀註。冊禮日同爲磨鍊。受冊時當加命服。則同日擧行。事甚窘速。且正使當陪進命服。而竝冊印陪進。有所拘礙。今難變通。適見古例。則命服有自內直送別宮之例。明早先爲送之無妨矣。國榮曰。冊禮前當擇日內出。而今則實無變通之道。旣有自內直送之規。則以此爲之。似好矣。上曰。右相初筵所奏。略而盡。拜相後初見。則爲人精詳簡約。可以爲國事矣。國榮曰。然矣。自在戶惠廳。盡心於國事。今居三事之職。尤當利益於民國矣。命退去。諸臣以次出。
정조 2년
戊戌六月二十三日未時。上御誠正閣。右承旨入侍時。右承旨徐有防。記事官柳孟養徐龍輔金勉柱。以次進伏訖。上命書傳敎曰。因吏曹草記。業欲下敎。聞金基良果爲還仕。而有礙於政注。不得已草記云。其涉可矜。況有勞者乎。其令仍任事。分付。命書兵曹判書李徽之疏批。命書傳敎曰。今聞方泰輿已身故云。罪名雖重。宜施曠蕩。蕩滌事。分付。命書黃海監司徐有寧疏批。命書公忠監司徐有隣疏批。命書敦寧都正朴師訥疏批。命書傳敎曰。道臣守令有窠。政官牌招開政。命退去。諸臣以次出。
정조 2년
戊戌六月二十三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日冊禮時。承旨當爲進去乎。國榮曰。頃日納采時。承旨旣進去。今番亦當陪進矣。上曰。旣無宣醞之禮。則行禮節次。似不遲滯矣。國榮曰。似然矣。上曰。灣尹薦望。姑未入來乎。國榮曰。諸宰回薦後當擬入。似於明日入啓矣。上曰。邊方重任。擇其彈壓庶精之人然後。可以鎭邊禦外矣。國榮曰。爲官擇人。何者不可。而至於邊方重地。如非人望之素著。則固難委任矣。上曰。湖西伯可謂得人矣。國榮曰。湖西素稱難治。而況逆孼層生。人心危懼。恩威竝行然後。可以鎭安。新伯足可擔當矣。上曰。明日藥房。日次問安勿爲事。分付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李鎭衡坐。右副承旨李在學坐。同副承旨沈有鎭坐直。注書柳孟養藥院直鄭東浚仕直。事變假注書林雲喆仕。
정조 2년
徐有防。以都摠府言啓曰。今日入直內三廳。武兼禁軍及軍兵等。當爲中日習射。而仁政殿納幣。冊嬪權停禮相値。不得爲之之意。敢啓。傳曰。知道。
정조 2년
傳于徐有防曰。大臣備局堂上引見。
정조 2년
徐有防啓曰。持平李殷模。旣入闕中。不爲傳啓。仍卽出去。卽爲牌招。何如。傳曰。允。
정조 2년
持平李殷模啓曰。臣賦性愚庸。觸事昏憒。前後做錯。非止一再。而連事違傲。亦涉兢惶。今日賓對。將欲趨參之際。素患吐血之症。忽地復發。僅得鎭定。力疾趨進。則時刻已過。未及隨人。至被承宣問備之請。臣滿心惶愧。已無可言。而揆以臺體。壞隕無餘。臣何敢一刻晏然於臺次乎。請命遞斥臣職。答曰。勿辭。亦勿退待。
정조 2년
傳于徐有防曰。別宮行禮時。雜人各別禁斷。正使以下。一依闕門跟隨例擧行事。分付分兵曹。
정조 2년
戊戌六月二十四日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。命服重大。而只令次知中使直送。事面殊涉未安。禮曹之初不擇日磨鍊。極甚疎忽矣。國榮曰。駭曹不知事面之重大。將爲同日擧行。不察之失。在所難免矣。上曰。卿何時將入來乎。國榮曰。冊禮後卽爲入來矣。上曰。旣不宣醞。則主家固不當爲盤果。而聞中使言。則主家盛饌以待云。不可謂除弊矣。國榮曰。旣承節省之下敎。故使者及諸差備往來之際。只療飢而已。初不盛備以待矣。命退去。諸臣以次出。
정조 2년
戊戌六月二十四日卯時。上御熙政堂。大臣備局堂上。引見入侍時。領議政金尙喆。左議政徐命善。右議政鄭弘淳。行知中樞府事具善復。行工曹判書洪樂性。行吏曹判書李重祜。江華留守李福源。刑曹判書鄭光漢。行副司直鄭好仁。判尹金華鎭。行副司直李漢膺。行訓鍊都正李國賢。行副司直李衍祥李普行。大司成柳戇。副校理金憙。右承旨徐有防。記事官鄭東浚。事變假注書林雲喆。記事官徐龍輔金勉柱。以次進伏訖。尙喆等曰。聖體。若何。上曰。一樣矣。尙喆等曰。王大妃殿患候。若何。上曰。慈殿患候。尙未快復。連進蔘劑。實爲悶迫矣。尙喆等曰。惠慶宮氣候。若何。上曰。一樣矣。上曰。近來雨暘。果何如。尙喆曰。雨暘連得調和。方有豐登之望。言念民事。實爲多幸矣。上曰。沁留進前。福源進伏。上曰。卿來時。歷路農形。果何如。福源曰。歷見農形。則擧皆有豐熱之望矣。尙喆曰。頃因嶺南弊瘼狀啓。陳田更査以聞事。覆奏分付矣。卽見本道監司李性源査啓。則以爲道內陳頉及還起。一一精抄。則陳田畓爲四千三百八十五結六十五負五束。還起田畓爲三千四百四十四結五十九負四束。加耕田畓。亦爲五十三結五十四負九束。以此還起加耕之數。較諸陳頉。則不足之數。爲八百八十七結五十二負二束。今此陳田畓。若蒙減稅。仍許降續。還起加耕田畓。入錄實摠。依例出賦。則陳起無相蒙之患。陳頉之今許降續者。又將逐年起懇。則數年之起。足當今頉之數。在民國實爲俱便。請令廟堂稟旨分付矣。本道査陳。乃是因特敎擧行者。而其所奉行。若是精約。因此而當年所請之災摠。必將減數。此後已陳之田野。亦能還闢。則以嶺南幅圓之大。何惜此八百餘結降續乎。依狀請許施。使之捄民弊於目前。責實效於日後。何如。上曰。依爲之。出擧條尙喆曰。此江原監司李亨逵畢賑啓本也。各邑賑狀。開坐于後。令廟堂該廳。考例稟處爲請矣。此不過賑穀用遺在去來。令該廳覆奏。何如。上曰。以草記稟處。可也。出擧條尙喆曰。右相旣兼惠廳都提調。所帶提調。勢當依箚請許副矣。上曰。依爲之。尙喆曰。惠堂重任。不可曠闕。右參贊金鍾秀差下。何如。上曰。依爲之。出擧條尙喆曰。聞湖南道臣所報。則谷城連經貶下。邑事莫可收拾。目今倉糴釐正。一時爲急。勢難付之兼官云。新縣監不待都政。毋拘常格。極擇差出。催促下送。何如。上曰。依爲之。出擧條有防曰。持平李殷模。旣書進字於次對。不卽趁參於入侍。事體所在。諴極未安。從重推考。何如。上曰。依爲之。出擧條弘淳曰。昨日登筵。有所數件仰奏。而今有次對之命。故敢此條陳焉。卽今群下之所望於殿下者。最在於聖學之無間斷也。帝王爲學。自與匹庶有異。文章博洽。豈不是好事。而躬行體驗。最爲求治之要道。必也留心於歷代治亂之跡。寔爲格致之喫緊工夫。收拾人才。振肅紀綱。擧措之際。人心悅服爲先務。而致此之道。不明乎公私義理之別。則不可得也。固知燕閒之中。沈潛書史。無所間斷。而經筵講討。有希闊之嘆。鴻儒宿德。本不常有。發問討論。豈必待此而後爲之哉。苟能接之以誠勤。則經幄之臣。豈無開誠啓沃之效乎。今當盛暑。而稍待生涼。頻開講筵。勤加討論。則其於聖學。豈無所補乎。十餘年前晝講時。筵臣有以古例。未嘗只行一講爲言。先大王嘉納而虛受之。仍行夕講。此臣所仰覩者也。竝此仰達矣。上曰。所陳誠好矣。可不體念。弘淳又曰。言路之通塞。實關治亂。古人以城門開閉爲喩。誠格言也。人臣之進言者。必而容諫納諫爲說。而臨御以後。未嘗有言事之人。則殿下雖欲容之納之。其於初無可容可納之言。何哉。先朝盛時。未嘗無言。朝廷風采。多有可觀。及至末年。廷臣之所以奉承者。譬如人家子弟之承奉老親。不敢責難於大耋君上。一以將順爲事。遂成俗習。以至於此。此習不改。則言路其將永塞。寧不哀痛。今之急務。莫若以來諫爲先。上以盡誘導之方。下無憚鯁直之言。則其於治道。豈少補哉。嘗伏見長陵誌文。崔誢者未知何官。而入於鞫獄而請刑。則敎而頃年夜對。適有處置未盡之事。此人力爭不已。予頗苦之。其後思之。直是愛我。今雖被罪。必不負初心。仍令放釋。足令千古言事者。感激欲死矣。豈不盛哉。上之導率如此。人孰不思所以殫誠竭慮乎。向來儒臣之箚。嘉納之褒賞之。獎言之德。猗歟至矣。而聖祖洪度。尤想其又有大焉矣。來諫之道。莫盛於此。故敢此仰陳矣。上曰。所陳愈好矣。予若有來諫之誠。豈無一人之敢言乎。實爲歉嘆矣。弘淳又曰。歷代治道。莫尙於三代。忠質文久。亦不能無弊。而其中文弊。最甚於周衰可見矣。嘗見故相臣張維文集。以爲三代歷年。惟周爲多。而東遷以後不足論。殷之六百最盛。以其尙質也。質則事間。事間則費寡而民不困。牧野之其旅若林。未必非尙質之致也云云。此雖與先儒之言有間。然亦不可謂無所見矣。國家昇平旣久。民俗漸降。務文而蔑質。好奢而惡儉。閭巷小民之衣食。婚喪之用。務效富貴家貌樣。以至民産日縮。弊習日甚。苟求其本。專由文勝。若不痛加矯革。歸於樸素。則誠恐俗益渝而國不國矣。莫若使民服勤崇儉。勤則生財也多。儉則用財也少。堯舜治民。亦不外是。詩之唐風。說其勤儉質朴。憂深思遠。有堯之遺風。千古治道。莫盛唐堯。而不過曰勤儉質朴。則此豈可小之也哉。雖以我國言之。嶺南風俗。最稱質朴。臣久於有司。其於事情。略有所認。錢穀文簿。無大段作奸。物種之堅實。上納之及時。非他道所可比。人言先正臣李滉遺風。有以致之。豈不信乎。先正不過山野匹夫。而遺風餘澤之及於人者如此。殿下以君師之位。行勤儉之實。治化直可比隆於唐堯。而堯舜君民之稱必將復見於千載之後矣。臣竊有望於是矣。上曰。所陳果好矣。移風易俗。在此一擧。惟冀卿共濟焉。尙喆曰。僚相初登賓席。所奏數件。皆是切時之務。而忠君爲國之誠。尤益眷眷。伏願殿下。亟軫採納焉。上曰。右揆所陳。果甚切實。敢不體念乎。弘淳曰。目下懲討之典。久而不行。其在國體。極爲寒心。今以鄭妻通天之罪。上下相持。尙此靳允。臣亦不無慨於天地之大矣。上曰。臺言之尙此靳持。予非當斷而不斷也。追念先大王鍾愛之事。故不忍置辟而靳允矣。卿等想亦知之。非予一分顧惜而然也。若使置辟。則恐憾先大王之心。故予果不忍矣。每念及此。實爲抑塞矣。近日臺臣。閱月相持。事甚悶切。將以此意。曉諭臺臣。使之安置本第。以終其年。則在予心實無所憾。在臺臣亦無枉法。今者三司之臣。知悉予意。可也。憙曰。今以鄭妻事。有所下敎。臣等豈不知其如此。而論以國法。則其滔天之罪。實難一時容貸。伏願聖上。亟揮乾斷。快從三司之請焉。上曰。已諭於大臣所奏。予非不能斷也。仍命退。諸臣以次退出。
정조 2년
戊戌六月二十四日未時。上御誠正閣。藥房副提調。持加減心腎湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。宮城修築時。每每浮石用之。此是大弊。浮出旣極艱辛。輸運亦爲甚難。或有變通之道乎。國榮曰。宮城所築之石。非大石則不可用。故每每浮出。良以此也。此外實無變通之道矣。上曰。軍門財力。此等處多爲耗縮。甚可悶也。國榮曰。財力之耗縮。雖甚可悶。莫重城役之所費。將何爲哉。上曰。實錄廳。若移接於龍虎營。則事甚便好矣。國榮曰。卽今處所。許多堂郞。實難容接矣。今此移接。誠好矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨李鎭衡坐。右副承旨李在學坐。同副承旨沈有鎭坐。注書柳孟養藥院直鄭東浚仕直。事變假注書林雲喆仕。
정조 2년
備邊司薦望。以具㢞爲義州府尹。
정조 2년
沈有鎭。以賑恤廳言啓曰。江原監司李亨逵。畢賑啓本。以草記稟處事。命下矣。取考啓本。則以爲分賑各穀之用餘及移劃去來之數。當該與受各邑會案中。詳細懸錄。而各邑賑狀。開坐于後。竝令廟堂該廳。考例稟處云矣。此不過兩邑數百石穀設賑後。賑餘穀物去來之數。則別無枚擧稟處之事。以此分付。何如。傳曰。允。
정조 2년
戊戌六月二十五日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。谷城旣知弊邑。則銓曹何不擇送。而每有貶下乎。國榮曰。谷城素稱殘邑。故人皆厭避而然也。上曰。今番則各別擇差。無至如前。好矣。國榮曰。太廟秋享大祭親祭事命下。而七月初生。猶未暑退。似難親行矣。上曰。旣有閏月。則其時庶或涼生。當觀勢爲之矣。命退去。諸臣以次出。
정조 2년
戊戌六月二十五日未時。上御誠正閣。藥房副提調。持加減心腎湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卽見公忠道雨澤狀啓。則道內雨水頗不均。有祈雨祭設行之邑云。誠爲悶慮。國榮曰。如此長霖。湖西之獨被旱災。誠甚可怪矣。上曰。新差惠堂。當善爲之矣。國榮曰。綜核則雖或不足。而典守官物。謹其出入。可謂得入矣。命讀江原道公忠道放未放刑曹回啓。國榮讀奏。命書判付。命退去。諸臣以次出。
정조 2년
傳于鄭民始曰。禮房承旨持采幣冊嬪正使以下書啓入侍。
정조 2년
以大司諫李敬養。司諫李重馥。正言洪履健宋銓。掌令尹弼秉。持平李敬一等牌不進罷職傳旨。傳于李在學曰。只推。
정조 2년
傳于沈有鎭曰。近日政事。朝者命下。夕乃開政。今日則卽爲開政事。申飭。
정조 2년
有政。吏批。判書李重祜進。參判金熤牌不進。參議李義翊進。右副承旨李在學進。以洪樂春爲同敦寧。以元䋜鎭爲谷城縣監。戶曹參判金魯鎭采幣冊嬪時副使。今加嘉義。加資事承傳。戶曹參議洪樂春采幣冊嬪時主人。今加嘉善。加資事承傳。贈吏判鄭赫先贈左贊成例兼。右議政鄭弘淳祖。
정조 2년
兵批。行判書李徽之病。參判尹坊病。參議金思穆入直進。參知李世奭入直進。右副承旨李在學進。以朴師訥爲副司直。
정조 2년
徐有防。以戶曹言啓曰。淑昌宮水剌間以下。各處所用物種。援據世子嬪宮定例。別單書入之意。敢啓。傳曰。知道。
정조 2년
又以兵曹言啓曰。卽接北所衛將牒報。則去夜初更別巡時。協陽門傳漏軍士一名有闕。故問其委折。則中禁房雇立軍士金仁福。初不來待云。莫重傳漏軍之闕直。事甚驚駭。同金仁福及當初差立之人。令攸司査出科治。何如。傳曰。允。
정조 2년
又以禁衛營言啓曰。來八月當三番前部後司屬黃海道五哨軍兵。來七月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 2년
又以禁衛營言啓曰。來閏六月當二番前部右司屬黃海道五哨軍兵。逢點實數六百五十二名。已爲點閱整齊。來閏六月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 2년
又以御營廳言啓曰。來八月九月兩朔應立左部中司屬全羅左道五哨軍兵。七月二十五日京中逢點。八月初一日。與左司軍兵。當爲替代立番。趨期調送事。本道監兵使處。依例知會之意。敢啓。傳曰。知道。
정조 2년
又以御營廳言啓曰。本廳來閏六月七月兩朔應立。左部左司屬慶尙右道五哨軍兵六百七十名。已爲逢點整齊矣。閏六月初一日。與前司軍兵替代後。舊軍放送之意。敢啓。傳曰。知道。
정조 2년
戊戌六月二十六日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。政官牌招開政。出榻敎命書傳敎曰。近日政事。朝者命下。夕乃開政。今日則卽爲開政事。申飭。上曰。今日當爲賞典傳敎。禮房承旨預爲修整以待事。注書出去。分付。賤臣承命。分付。上曰。考見前例。則正副使及主人。例爲加資。卿父當爲嘉善矣。國榮曰。前例所在。安得圖免。而臣父常無意於官爵。向日恩資以後。尙此悚蹙矣。命退去。諸臣以次出。
정조 2년
戊戌六月二十六日卯時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。采幣冊嬪正使。議政府右參贊金鍾秀。加資屬耳。熟馬一匹面給。副使戶曹參判金魯鎭。主人戶曹參議洪樂春。依例加資。傳敎官承旨鄭民始。豹皮一令賜給。謁者副司果李昌中。儐者主簿洪樂淵。捧支架官主簿尹遠東陞敍。捧敎冊印箋玄纁命服亟官正郞沈豐之。佐郞鄭志儉宋景煥。正郞趙星逵。正郞南柱老。正郞趙時偉。校理李謙彬朴天衡。佐郞李壽咸李秀夏。主簿成光默尹遠東宋持敬。僉正金載岳。各半熟馬一匹賜給。捧內言官注書柳孟養鄭東浚。擧案執事僉正洪復浩等十四人。各兒馬一匹賜給。掌次者別檢宋日休。典儀假引儀崔璹。各加一資。資窮者代加。禮貌官假引儀金華儉崔鳳民。本宮司鑰金壽完太命喆。各上弦弓一張賜給。本宮所屬政院下人。通禮院下人。考例施賞。事知書員金益和。從自願免賤。又命書傳敎曰。冊嬪時敎命冊印製述官大提學徐命膺。行判書李徽之。敎文製述官大提學徐命膺。書寫官參判徐浩修。參議李秉模。行左承旨鄭民始。各熟馬一匹賜給。敎文書寫官參判徐浩修。箋文製述官修撰金憙。各半熟馬一匹賜給。箋文書寫寫字官問名。令該曹米布從厚施賞。又命書傳敎曰。冊嬪時敎命冊印命服差備長番中官韓聖揆方得賢朴敏采金壽光金錫福崔昌恒。各熟馬一匹賜給。尙傳吳俊謙金景佑竝加資。資窮者。熟馬一匹面給。內言傳捧傳言色中官金德九。半熟馬一匹賜給。案及褥席差備出入番中官金德賢等十一人。各兒馬一匹賜給。上曰。時原大臣。明日衛繞後入侍事。遣史官傳諭。出榻敎仍命退。諸臣退出。
정조 2년
戊戌六月二十六日未時。上御誠正閣。藥房副提調。持加減心腎湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。同敦寧明日當爲肅謝乎。國榮曰。嬪詣闕時當隨詣。明當肅命矣。上曰。今日賞典。只憑前例。而其間不無闊狹者。故略略從厚爲之矣。國榮曰。金鍾秀之不爲加資。只爲錫馬。亶出體下之政。實爲感歎矣。上曰。陞資旣屬耳。則今又加階。便同驟陞。故其在惜其人之道。不得循例施賞矣。命退去。諸臣以次出。
정조 2년
戊戌六月二十六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日則闕內擧行之事甚多。開門差早然後。當無窘急之弊。曜金門通化門罷漏後。先爲流金事。分付。國榮曰。嬪詣闕時。大臣旣以圍繞參班。則祗迎一節。不可不詳定。而此與大婚有異。何以爲之乎。上曰。旣已參班。則似當有祗迎之節。此則儀曹及禮都監當爲擧行。不必自上下敎矣。命讀諸道狀啓。國榮讀奏。上曰。明日卺讌後。召見大臣及承史。略以酒盃宣賜。無妨矣。國榮曰。卺讌後。例有嬪親戚宣醞之規。竝爲擧行。似好矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李鎭衡坐。右副承旨李在學坐直。同副承旨沈有鎭坐。注書柳孟養藥院直鄭東浚仕直。事變假注書林雲喆仕。
정조 2년
傳于徐有防曰。騎馬一匹立之。
정조 2년
領議政金尙喆。領府事李溵。領敦寧鄭存謙。左議政徐命善。右議政鄭弘淳。依下敎來待矣。傳于鄭民始曰。入侍。
정조 2년
戊戌六月二十七日寅時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。雨勢如此。行禮時凡百擧行。必多苟艱。是爲可悶矣。上曰。殿內行禮。則雖雨似無苟艱。而嬪詣闕時儀衛。似難成樣是慮。國榮曰。詣闕時刻尙遠。其前若或開霽。則甚可幸矣。上曰。禮房承旨。已爲出去乎。國榮曰。俄已出去矣。上曰。嬪詣闕時。門當由東挾乎。國榮曰。詣別宮時。旣由東挾。今番亦當依此爲之矣。命退去。諸臣以次出。
정조 2년
戊戌六月二十七日酉時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。嘉禮廳堂上。兼禮曹判書李景祜。參判徐浩修。參議李秉模。各虎皮一令賜給。都廳正宋煥喆。正郞南鶴聞竝加資。郞廳佐郞洪義榮朴漢奎竝陞敍。別工作監役官李奎亮。修理所別工作副奉事金履仁。竝六品遷轉。內資寺官員。司饔院官員。上弦弓一張賜給。別看役張鎭崇許圭趙重璧金九三。各兒馬一匹賜給。儀節次知書吏趙光國。令該曹米布從厚施賞。其餘書吏。本都監及別工作修理所員役工匠等禁漏下人。亦令該曹考例分等施賞。擇日官副司果姜熙輔。計士洪勉徽等四人。寫字官閔謙錫等三人。畫員尹在咸等四人。禁漏官員。竝令本衙門。高品付料。行盃抄奴熟手。亦令司饔院施賞。又命書傳敎曰。轎陪近仗前導樂生。各令本寺本院施賞後草記。又命書傳敎曰。嘉禮次知中官金景佑。傳言色中官金德九李漢謙。各熟馬一匹賜給。宴床次知中官金德九。排設次知中官李漢謙。半熟馬一匹賜給。淑昌宮掌務中官李春和等二人。差備中官金海采等四人。兒馬一匹賜給。從事中官盧重賢盧成佑金尙彦。令內侍府陞敍。步行內侍鄭德欽等十人。烏仗差備內侍元弼愼等十人。歸遊赤內侍丁志完等十人。旗旄節鉞差備內侍白尙采等四人。各兒馬一匹賜給。前銜則令本府待窠復職調用。次知別監安道煥。書題除授。造果次知內需司官員朴德起。自本司別差待窠差送。書員書題除授。別宮把門武藝別監金昌謙等二十二名。令戶兵曹米綿分半題給。司謁司鑰各加一資。資窮者代加。又命書傳敎曰。今番賞典。一人雖兼數事。毋得疊受。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨徐有防坐。左副承旨李鎭衡坐直。右副承旨李在學坐。同副承旨沈有鎭坐直。注書柳孟養藥院直鄭東浚仕直。事變假注書林雲喆仕。
정조 2년
朝見禮罷後。大殿王大妃殿惠慶宮中宮殿。政院玉堂藥房口傳問安。答曰。知道。